NEUVOSTON ASETUS (EY) N:o 1216/1999,

annettu 10 päivänä kesäkuuta 1999,

asetuksen N:o 17, perustamissopimuksen 81 ja 82 artiklan ensimmäinen täytäntöönpanoasetus, muuttamisesta(1)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 83 artiklan,

ottaa huomioon komission ehdotuksen(2),

ottaa huomioon Euroopan parlamentin lausunnon(3),

ottaa huomioon talous- ja sosiaalikomitean lausunnon(4),

sekä katsoo, että

(1) asetuksen N:o 17(5) 4 artiklan 2 kohdassa säädetään erivapaus velvollisuudesta tehdä ilmoitus ennen 4 artiklan 1 kohdan mukaan myönnettävää poikkeusta eräiden sopimusten, päätösten ja yhdenmukaistettujen menetelytapojen osalta,

(2) tämä erivapaus koskee etenkin sopimuksia, päätöksiä ja yhdenmukaistettuja menettelytapoja, joiden osapuolina on ainoastaan yhdestä jäsenvaltiosta olevia yrityksiä ja jotka eivät koske jäsenvaltioiden välistä tuontia tai vientiä, tai, joiden osapuolina on ainoastaan kaksi yritystä ja jotka rajoittavat vain toisen sopimuspuolen vapautta määrätä hinnat tai muut ehdot, joilla se voi myydä edelleen toiselta osapuolelta hankkimiaan tavaroita; tämä erivapaus ei koske suurinta osaa perustamissopimuksen 81 artiklan 1 kohdan soveltamisalaan kuuluvista, sopimuksen mukaisia tarkoituksia varten tuotanto- tai jakeluketjun eri tasoilla toimivan kahden tai useamman yrityksen välisistä sopimuksista, jotka koskevat ehtoja, joiden mukaisesti osapuolet voivat ostaa, myydä tai jälleenmyydä tiettyjä tavaroita tai palveluja (vertikaaliset sopimukset),

(3) komissio julkaisi 22 päivänä tammikuuta 1997 vihreän kirjan "Yhteisön kilpailupolitiikasta ja vertikaalisista rajoituksista", joka käynnisti laajan julkisen keskustelun 81 artiklan 1 ja 3 kohdan soveltamisesta vertikaalisiin sopimuksiin; jäsenvaltioiden, Euroopan parlamentin, talous- ja sosiaalikomitean, alueiden komitean ja asianomaisten tahojen tässä yhteydessä esittämät näkemykset osoittavat, että yhteisön kilpailupolitiikan uudistamiseen tältä osin suhtaudutaan myönteisesti,

(4) tällaisella uudistuksella on varmistettava tehokas suoja kilpailulle ja riittävä oikeusvarmuus yrityksille; näiden kahden tavoitteen saavuttamiseksi neuvosto on valtuuttanut komission säätämään perustamissopimuksen 81 artiklan 3 kohdan mukaisesti asetuksella, että perustamissopimuksen 81 artiklan 1 kohtaa ei sovelleta vertikaalisten sopimusten ryhmiin,

(5) vertikaalisiin sopimuksiin sovellettavan lainsäädännön uudistuksessa on lisäksi otettava huomioon tarve yksinkertaistaa hallinnollista valvontaa, mistä seurannee vertikaalisia sopimuksia koskevien ilmoitusten määrän väheneminen; yllyke ilmoittaa vertikaalisista sopimuksista, jotka ovat komission politiikan ja yhteisöjen tuomioistuimen ja ensimmäisen oikeusasteen tuomioistuimen oikeuskäytännön mukaisia, saattaisi vähentyä; tämän tavoitteen saavuttamiseksi komissiolle olisi annettava valtuus yksittäisten poikkeusten myöntämiseen perustamissopimuksen 81 artiklan 1 kohdan soveltamisalaan kuuluville vertikaalisille sopimuksille sopimuksentekopäivästä alkaen,

(6) velvollisuus tehdä ilmoitus ennen poikkeuksen myöntämistä aiheuttaa vertikaalisiin sopimuksiin osallistuville yrityksille tarpeettomia hallinnollisia rasitteita,

(7) velvollisuus antaa ilmoitus ennen poikkeuksen myöntämistä ei koske asetuksen N:o 17 4 artiklan 2 kohdassa tarkoitettuja sopimuksia; tämän erivapauden tarkoituksena on vähentää ilmoitusten määrää, mikä antaa komissiolle mahdollisuuden keskittää voimavarojaan kilpailulle kaikkein haitallisempien sopimusten valvontaan, sen vuoksi tällainen muutos ei merkitse sen valvonnan lieventymistä, josta komissio vastaa 81 artiklan 1 kohdan mukaisesti, ja

(8) asetuksen N:o 17 4 artiklan 2 kohdan soveltamisalaa olisi näin ollen laajennettava, ja kaikille vertikaalisille sopimuksille olisi annettava erivapaus velvollisuudesta tehdä ilmoitus ennen poikkeuksen myöntämistä,

ON ANTANUT TÄMÄN ASETUKSEN:

1 artikla

Korvataan asetuksen N:o 17 4 artiklan 2 kohdan 2 alakohta seuraavasti: "2) a) nämä sopimukset tai yhdenmukaistetut menettelytavat ovat sopimuksen mukaisia tarkoituksia varten tuotanto- tai jakeluketjun eri tasoilla toimivan kahden tai useamman yrityksen välisiä, ja ne koskevat ehtoja, joiden mukaisesti osapuolet voivat ostaa, myydä tai jälleenmyydä tiettyjä tavaroita tai palveluja,

b) niiden osapuolina on enintään kaksi yritystä ja sopimukset ainoastaan asettavat rajoituksia teollisuusoikeuksien, erityisesti patenttien, hyödyllisyysmallien, mallien tai tavaramerkkien, hankkimiselle tai käyttämiselle taikka sellaisille oikeuksille, jotka luovutus- tai käyttöoikeussopimuksen nojalla on saatu valmistusmenetelmiin tai teollisten tuotantomenetelmien käyttämistä ja soveltamista koskevaan tietämykseen."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 10 päivänä kesäkuuta 1999.

Neuvoston puolesta

K.-H. FUNKE

Puheenjohtaja

(1) Toimituksen huomautus: Asetuksen N:o 17 nimi on tarkastettu siten, että siinä otetaan huomioon Amsterdamin sopimuksen 12 artiklan mukainen Euroopan yhteisön perustamissopimuksen artiklojen uudelleennumerointi, alun perin nimessä oli viittaus perustamissopimuksen 85 ja 86 artiklaan.

(2) EYVL C 365, 26.11.1998, s. 30.

(3) Lausunto annettu 15. huhtikuuta 1999 (ei vielä julkaistu virallisessa lehdessä).

(4) EVYL C 116, 28.4.1999.

(5) EYVL 13, 21.2.1962, s. 204/62, asetus sellaisena kuin se on viimeksi muutettuna vuoden 1994 liittymisasiakirjalla.